Skont stħarriġ tal-Ewrobarometru speċjali li sar f'Settembru u Ottubru 2021, il-maġġoranza kbira taċ-ċittadini tal-UE jaħsbu li l-Internet u l-għodod diġitali se jkollhom rwol importanti fil-futur. Barra minn hekk, maġġoranza kbira temmen li jkun utli li l-Unjoni Ewropea tiddefinixxi u tippromwovi d-drittijiet u l-prinċipji Ewropej biex jiġi żgurat li t-trasformazzjoni diġitali tirnexxi. Is-sejbiet tal-istħarriġ juru li aktar minn tmienja minn kull għaxar Ewropej (81 %) jaħsbu li sal-2030, l-għodod diġitali u l-Internet se jkunu importanti f'ħajjithom. Aktar minn 80 % taċ-ċittadini tal-UE jaħsbu lil-użu tagħhom se jwasslilhom tal-inqas, daqstant vantaġġi daqs kemm hemm żvantaġġi. Filwaqt li minoranza żgħira biss (12 %) tistenna aktar żvantaġġi minn żvantaġġi mill-użu ta' għodod diġitali u l-Internet sal-2030. Aktar minn nofs (56 %) iċ-ċittadini tal-UE mistħarrġa esprimew it-tħassib tagħhom dwar l-attakki ċibernetiċi u ċ-ċiberkriminalità bħal serq jew abbuż ta' data personali, softwer malizzjuż, jew phishing. Barra minn hekk, aktar minn nofshom (53 %) indikaw ukoll tħassib dwar is-sikurezza u l-benesseri tat-tfal online, u kważi nofs (46 %) iċ-ċittadini tal-UE huma inkwetati dwar l-użu ta' data u informazzjoni personali minn kumpaniji jew amministrazzjonijiet pubbliċi. Madwar terz (34 %) taċ-ċittadini tal-UE huma mħassba dwar id-diffikultà li wieħed jiskonnettja u jsib bilanċ tajjeb tal-ħajja online/offline, u madwar wieħed minn kull erbgħa (26 %) jinkwetaw li se jsibuha diffiċli jitgħallmu l-ħiliet diġitali ġodda meħtieġa biex jieħdu sehem attiv fis-soċjetà. Finalment, madwar wieħed minn kull ħames (23 %) taċ-ċittadini tal-UE esprimew it-tħassib tagħhom dwar l-impatt ambjentali tal-prodotti u s-servizzi diġitali. Skont ir-riżultati tal-istħarriġ, il-maġġoranza taċ-ċittadini tal-UE jemmnu li l-UE tipproteġilhom tajjeb id-drittijiet tagħhom fl-ambjent online. Madankollu, għadd sinifikanti (kważi 40 %) taċ-ċittadini tal-UE mhumiex konxji li d-drittijiet tagħhom bħal-libertà tal-espressjoni, il-privatezza, jew in-nondiskriminazzjoni għandhom jiġu rrispettati wkoll online, iżda f'sitt Stati Membri tal-UE, aktar minn tlieta minn kull erbgħa jafu b'dawn id-drittijiet. Madankollu, maġġoranza kbira taċ-ċittadini tal-UE huma tal-fehma li jkun utli li jsiru jafu aktar dwar dawn id-drittijiet.* Maġġoranza kbira (82 %) taċ-ċittadini tal-UE jaħsbu li jkun utli li l-Unjoni Ewropea tiddefinixxi u tippromwovi viżjoni Ewropea komuni dwar id-drittijiet u l-prinċipji diġitali. Dawn il-prinċipji għandu jkollhom implikazzjonijiet konkreti fuq iċ-ċittadini, pereżempju disgħa minn kull għaxra (90 %) huma favur l-inklużjoni tal-prinċipju li kulħadd, inklużi l-persuni b'diżabilità jew f'riskju ta' esklużjoni, għandu jibbenefika minn servizzi pubbliċi diġitali li jkunu aċċessibbli faċilment u faċli għall-utent. In-nies iridu li jkunu infurmati b'mod ċar dwar it-termini u l-kundizzjonijiet li japplikaw għall-konnessjoni tal-internet tagħhom, li jkunu jistgħu jaċċessaw l-internet permezz ta' konnessjoni affordabbli u ta' veloċità kbira, u li jkunu jistgħu jużaw identità diġitali sigura u affidabbli biex jaċċessaw firxa wiesgħa ta' servizzi online pubbliċi u privati. L-eżitu ta' dan l-ewwel stħarriġ tal-Ewrobarometru se jgħin fl-iżvilupp tal-proposta ta' dikjarazzjoni Ewropea dwar id-drittijiet u l-prinċipji diġitali tal-Parlament Ewropew, tal-Kunsill u tal-Kummissjoni. Id-dikjarazzjoni se tippromwovi tranżizzjoni diġitali li tkun imsawra minn valuri komuni Ewropej u minn viżjoni ta' bidla teknoloġika ċċentrata fuq il-bniedem. Wara dan l-ewwel stħarriġ, se tiġi ppjanata sensiela rikorrenti ta' stħarriġiet tal-Ewrobarometru fuq bażi annwali (mill-2023 'il quddiem) biex tinġabar data kwalitattiva, abbażi tal-perċezzjoni taċ-ċittadini ta' kif il-prinċipji diġitali, ladarba stabbiliti fid-Dikjarazzjoni, jiġu implimentati fl-UE. L-Ewrobarometru speċjali (518) jinvestiga l-perċezzjoni, fost iċ-ċittadini tal-UE, tal-futur tal-għodod diġitali u tal-internet, u l-impatt li l-internet, il-prodotti, is-servizzi u l-għodod diġitali mistenni jkollhom fuq ħajjithom sal-2030. Dan l-istħarriġ twettaq bejn is-16 ta' Settembru u s-17 ta' Ottubru 2021 permezz ta' taħlita ta' intervisti online u wiċċ imb'wiċċ, fejn possibbli jew fattibbli. Ġew intervistati 26,530 rispondent mis-27 Stat Membru tal-UE. Fid-9 ta' Marzu 2021, il-Kummissjoni ppreżentat il-viżjoni tagħha għat-trasformazzjoni diġitali tal-Ewropa sal-2030 fil-Komunikazzjoni tagħha dwar Il-Kumpass Diġitali: l-approċċ Ewropew għad-Deċennju Diġitali, u pproponiet li jiġi kkompilat sett ta' prinċipji diġitali li jinkorporaw l-approċċ Ewropew għat-trasformazzjoni diġitali u li jiggwidaw il-politika tal-UE fil-qasam diġitali. Dan ikopri oqsma bħall-aċċess għal servizzi tal-internet, l-aċċess għal ambjent online sigur u affidabbli u għal servizzi u amministrazzjoni pubbliċi diġitali ċċentrati fuq il-bniedem, kif ukoll il-libertajiet online. Abbażi ta' dan, f'Settembru 2021, il-Kummissjoni pproponiet qafas ta' governanza robust biex jintlaħqu l-miri diġitali fil-forma ta' Perkors għad-Deċennju Diġitali. Il-Kummissjoni wettqet ukoll konsultazzjoni pubblika miftuħa dwar il-Prinċipji Diġitali, li saret bejn it-12 ta' Mejju u s-6 ta' Settembru 2021. Ir-riżultati ta' din il-konsultazzjoni wrew appoġġ wiesa' għall-Prinċipji Diġitali Ewropej minn dawk li wieġbu. Il-konsultazzjoni rċeviet 609 tweġibiet, li minnhom 65 % kienu mingħand ċittadini, u 10 % mingħand organizzazzjonijiet tas-soċjetà ċivili. Rapport tal-Ewrobarometru Il-Kumpass Diġitali: l-approċċ Ewropew għad-Deċennju Diġitali Komunikazzjoni dwar il-Perkors għad-Deċennju Diġitali *Aġġornat fid-9 ta' Diċembru 2021